钦定古今图书集成/理学汇编/文学典/第137卷 > 《王应麟玉海》 > 《汉诏令总叙》
## 钦定古今图书集成/理学汇编/文学典/第137卷 > 《王应麟玉海》 > 《汉诏令总叙》

策有制策、诏策、《亲策》。敕有诏敕、玺敕、密敕。书有策书、
玺书、手书、权书。〈见匈奴传〉《赫蹄》书诏。有制诏、亲诏、密诏、特
诏、优诏、中诏、清诏、手诏、笔诏、遗诏。令有下令、著令、挈
令，及令甲，令乙，令丙。谕有口谕、风谕、谯谕，宥罪有赦。
〈阙〉诸王有诰，召天下兵有羽檄，要诘有誓约，延拜有
赞，以至有报，有赐，有问，有诰，又有手迹手记、诏记，其
曰“恩泽诏书”、“宽大诏书。”一切诏书及哀痛之诏，随事
名之“策命。”简长二尺，短者半之以篆书，罢免用尺一
木，两行以隶书。遗单于。书牍以尺一寸。选举召拜，亦
书之尺一板。诏书有真草，又有案。案者，写诏之文。制
诏皆玺封，尚书重对，唯赦、赎令。司徒印露布州郡诏
记，绿绨方底，用御史中丞印。通官文书，不著姓。诏书，
皂囊施检，报书绿囊密诏或衣带间。丹书藏之石室，
策书藏之金匮，此其制也。诏“御史大夫下相国，相国下诸侯王，御史中执法下郡守，制下御史，御史大夫
下丞相，丞相下中二千石，二千石下郡”太守、诸侯丞
相从事下当用者如律令。郡国长史、上计丞相、御史、
记室大音读敕毕，遣以诏书。部刺史奉诏条察。州所
察毋过六条。〈阙〉夜下诏书，决之亟也。“甲寅书”，报应之
疾也。毋下所赐书，几事密也。封还诏书，涣号不容于
轻出也。更报单于书，辞令不嫌于修饰也。六月甲子，
诏书，非赦令也，皆蠲除之，虽反汗，犹愈于遂非也。有
司毋得言赦前事，所以示民信也。策书，泰深痛切。君
子作文，为贤者讳，所贵乎体之识也。昧死奏诏书二
十三事，所重乎祖宗之法也。玺书封，小诏书独下，抑
不可不虑其召疑而贾激也。案《尚书》大行无遗诏，诏
书独臧婴家及安得诏书封三子事？尤有国者所当
谨察也。然有不敢奉诏者，有期期不奉诏者，有以死
争不奉诏者，有诏数彊予然后奉诏者，有廉问不如
吾诏者以重论；敢有议诏不如诏者皆要斩；误宣诏
者，应罚金。谓诏书不可用者，丞相御史劾之。无承用
诏书意者，御史奏之；而奉诏不谨者，皆坐以不敬。丞
相被策书，则步出，司农发诏书则鸣鼓。其言如此。